**Greierele şi furnica**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Petrecuse cu chitara

Toată vara.

Însă iată că-ntr-o zi

Când viforniţa porni,

Greierele se trezi

Fără muscă, fără râmă,

Fără umbră de fărâmă.

Ce să facă? Hai să ceară

La Furnică, pân’ la vară,

Niscai boabe de secară.

– „Pe cuvânt de lighioană,

Voi plăti cinstit cucoană,

Cu dobânzi, cu tot ce vrei!”

Dar Furnica, harnică,

Are un ponos al ei:

Nu-i din fire darnică

Şi-i răspunde cam răstit:

– Astă-vară ce-ai păţit?

– Dacă nu e cu bănat.

Zi şi noapte am cântat

Pentru mine, pentru toţi…

– „Joacă astăzi dacă poţi!”